Najavljuje povratak u politički vrh. U trenutku kada mu neki žele smanjiti utjecaj u stranci, on se u poznatom restoranu znakovito druži sa 25 HNS-ovaca. Premda se po ovome ne bi reklo, on je u zatvoru. Ali i tamo je komotan kao i na slobodnom vikendu. U zatvorskom krugu vježba – golf. Kakvu poruku ovakvim ponašanjem javnosti šalje bivši politički moćnik Radimir Čačić koji kaznu služi zbog prometne nesreće s dvoje poginulih?

– Vrlo lošu. Takvo Čačićevo ponašanje ima dvije razine. Prva je moralna i ona ovisi samo o Čačiću. On se svake noći mora suočiti s činjenicom da je zbog njega u smrt otišlo dvoje ljudi i da je zbog toga u zatvoru. S tom činjenicom da je u zatvoru čini se da on nema velikih problema. Vjerojatno ju je shvatio kao prirodnu nepogodu koja će proći. Njegovo ponašanje odaje dojam da baš i nema osjećaj da je napravio nešto loše. Možda on sve to proživljava dublje, ali to iz njegova ponašanja ne možemo vidjeti. Druga je razina politička. Tu je očito da među političarima, ljudima iz javnosti i intelektualcima nema nikoga tko bi rekao da je to što Čačić radi tijekom izdržavanja kazne – loše. Nitko to ne problematizira. I to što on iz zatvora vodi politiku i najavljuje povratak u nju, a nitko ne osuđuje takav način ponašanja, više me zabrinjava od one moralne Čačićeve dimenzije – kaže politolog Berto Šalaj.

"Čačić je uvijek bio bahat pa se od njega i ne može očekivati empatija"

Psihologinja Volga Švorinić ističe kako smo se do sada već mogli uvjeriti da naši vodeći političari nemaju ni trunke suosjećajnosti, a kada nešto predstavlja isključivo njihovu osobnu odgovornost koju priznaju, to čine na bahat način, bez imalo kajanja.

– Oni mogu govoriti, i govore, da se kaju, ali njihovo ponašanje pokazuje da su isključivo usmjereni na moć i da vrijeme odsluženja kazne koriste za razrađivanje strategije za što brže vraćanje na pozicije moći. Čačić može biti metafora odsutnosti elementarnih ljudskih kvaliteta kod političara.

Strašno je da ljudi koji žele moć nemaju razvijene plemenite osobine.

Umjesto da se u zatvoru skrušeno posveti sebi, Čačić je usmjeren samo na svoj povratak na moćne pozicije – kaže V. Švorinić. Analitičar Žarko Puhovski tvrdi da se ljudi ponašaju onako kako im sustav omogućava:

– Ne bi Čačić mogao igrati golf ako mu to netko nije omogućio. A mene zabrinjava i skandalozno je to da je takvo što u zatvoru uopće moguće. Čačić je uvijek bio bahat pa se od njega i ne može očekivati empatija, suosjećanje i skrušenost kada je on ionako smatrao da je nepravedno kažnjen.

>> Čačić u Guštima na večeri okupio 25 haenesovaca